PTTGC รายได้ขายเพิ่ม ประคอง Q2 กำไร 1.39 พันลบ.
PTTGC ไตรมาส 2/65 รายได้ขายเพิ่ม หลังราคาขายเพิ่มต่อเนื่อง ประคองกำไรอยู่ที่ 1.39 พันลบ. ลดลง 94% จากปีก่อนกำไร 2.5 หมื่นลบ. ส่วนงวด 6 เดือนแรกกำไร 5.59 พันลบ. ลดลง 84% จากปีก่อนกำไร 3.47 หมื่นลบ.
PTTGC ไตรมาส 2/65 รายได้ขายเพิ่ม หลังราคาขายเพิ่มต่อเนื่อง ประคองกำไรอยู่ที่ 1.39 พันลบ. ลดลง 94% ส่วนงวด 6 เดือนแรกกำไร 5.59 พันลบ. ลดลง 84%
10 ส.ค. 2565

บริษัท พีทีที โกลบอล เคมิคอล จำกัด (มหาชน) หรือ PTTGC รายงานผลการดำเนินงานงวดไตรมาส 2/65 สิ้นสุดวันที่ 30 มิ.ย.65 ดังนี้

ทั้งนี้มีรายได้จากการขายรวม 196,397 ล้านบาท ปรับตัวเพิ่มขึ้นร้อยละ 12 จากไตรมาส 1/65 และเพิ่มขึ้นร้อยละ 76 จากไตรมาส 2/64 โดยรายได้จากการขายรวมปรับเพิ่มขึ้นต่อเนื่องเป็นผลมาจากการปรับเพิ่มขึ้นของราคาผลิตภัณฑ์ปิโตรเลียมที่ปรับตัวเพิ่มขึ้นต่อเนื่องตามราคาน้ำมันดิบ โดยได้รับปัจจัยสนับสนุนจากอุปสงค์การใช้ผลิตภัณฑ์ปิโตรเลียมที่ปรับตัวดีขึ้นต่อเนื่องในไตรมาสนี้ภายหลังจากที่หลายประเทศทั่วโลกผ่อนคลายมาตรการป้องกันการแพร่ระบาดของโรคติดเชื้อไวรัสโคโรนา 2019 รวมถึงอุปทานที่ตึงตัวจากการที่หลายประเทศคว่ำบาตรการใช้น้ำมันและพลังงานจากประเทศรัสเซีย
เช่นเดียวกับราคาขายผลิตภัณฑ์ปิโตรเคมีส่วนใหญ่ปรับตัวสูงขึ้นตามทิศทางราคาวัตถุดิบ รวมถึงยังมีปัจจัยสนับสนุนด้านอุปทานที่ตึงตัวจากการหยุดซ่อมบำรุงและการปรับลดกำลังการผลิตของผู้ผลิตบางรายในภูมิภาคเนื่องจากต้นทุนการผลิตที่สูงทำให้ไม่คุ้มค่าในการผลิต
อย่างไรก็ตามปริมาณขายรวมของผลิตภัณฑ์ปิโตรเคมีปรับลดลงในไตรมาสนี้เนื่องจากการปิดซ่อมบำรุงตามแผนของโรงโอเลฟินส์หน่วยที่ 3 โรงอะโรเมติกส์หน่วยที่ 1 รวมถึงโรง LDPE และ LLDPE ทำให้ในไตรมาสนี้ บริษัทฯ มี Adjusted EBITDA อยู่ที่ 21,029 ล้านบาท ปรับตัวเพิ่มขึ้นทั้งจากไตรมาส 1/65 และไตรมาส 2/64 ร้อยละ 47 และร้อยละ 29 ตามลำดับ
โดยบริษัทฯ มีกำไรจากการดำเนินงานปกติ (ไม่รวมผลกำไรจากสต๊อกน้ำมันและรายการขาดทุนจากรายการมูลค่าสุทธิที่จะได้รับของสินค้าคงเหลือให้เท่ากับมูลค่าสุทธิที่จะได้รับ ผลขาดทุนทางบัญชีจากอัตราแลกเปลี่ยนและกำไรจากตราสารอนุพันธ์ทางการเงิน ผลขาดทุนจากตราสารอนุพันธ์เพื่อประกันความเสี่ยง รายการพิเศษอื่นๆ) อยู่ที่ 13,703 ล้านบาท ปรับตัวเพิ่มขึ้นทั้งจากไตรมาส 1/65 และไตรมาส 2/64 ร้อยละ 120 และร้อยละ 31 ตามลำดับ
ทั้งนี้เมื่อพิจารณารวมถึงผลจากการที่บริษัทฯ รับรู้ผลกำไรจากสต๊อกน้ำมันและรายการขาดทุนจากการปรับมูลค่าสินค้าคงเหลือให้เท่ากับมูลค่าสุทธิที่จะได้รับ ( Stock Gain Net NRV) เป็นกำไรรวม 3,085 ล้านบาท ผลขาดทุนจากตราสารอนุพันธ์เพื่อประกันความเสี่ยง 12,734 ล้านบาทซึ่งมีสาเหตุหลักจากส่วนต่างราคาผลิตภัณฑ์ที่เกิดขึ้นจริงสูงกว่าราคาที่ทำประกันความเสี่ยงไว้โดยเป็นการรับรู้ที่เกิดขึ้นแล้ว (realized) จำนวน 11,598 ล้านบาท และที่ยังไม่เกิดขึ้น (unrealized) จำนวน 1,136 ล้านบาท ผลขาดทุนทางบัญชีจากอัตราแลกเปลี่ยน 4,378 ล้านบาท กำไรจากตราสารอนุพันธ์ทางการเงิน 1,712 ล้านบาท ส่งผลให้ในไตรมาส 2/65 บริษัทฯ มีกำไรสุทธิรวม 1,388 ล้านบาท (0.31 บาท/หุ้น) ปรับตัวลดลงร้อยละ 67 จากไตรมาส 1/65